ઓગણીસ વર્ષની લૈલા (કલ્કિ કોચલિન) સેરિબ્રલ પૉલ્ઝીથી પીડાય છે. બૅટરીથી ચાલતી વ્હીલચૅર વિના ક્યાંય જઈ શકતી નથી અને મોંમાંથી શબ્દો પણ યોગ્ય રીતે નીકળે નહીં. પરંતુ તેના વિચારો, સંવેદનો, તેની ટૅલન્ટ વ્હીલચૅરની મોહતાજ નથી. તે કૉલેજના રૉક બૅન્ડ માટે ગીતો કમ્પોઝ કરે છે, લેટેસ્ટ ટેક્નૉલૉજી વાપરે છે. તેના જથ્થાબંધ દોસ્તારો છે. મિત્રો બનાવવામાં કે જીવન જીવવામાં તે ક્યારેય પોતાની શારીરિક વિવશતાને વચ્ચે આવવા દેતી નથી. તેની ફૅમિલી પણ મજાની છે. પપ્પા પંજાબી સરદારજી છે, મમ્મી શુભાંગિની દામલે (રેવતી) મરાઠી છે. એક ક્યુટ નાનો ભાઈ છે. ઘરમાં એક શારીરિક અક્ષમ વ્યક્તિને ઉછેરી રહ્યાં છે એવો કોઈ ભાર ક્યાંય વર્તાતો નથી. બસ, તેમની લાઇફ-સ્ટાઇલ એ રીતે ગોઠવાઈ ગયેલી છે. ક્યાંય કોઈ ફરિયાદ, કડવાશ કે દયાની અપેક્ષા જોવા ન મળે.